KIRJALLINEN KYSYMYS E-0758/00 esittäjä(t): Daniel Varela Suanzes-Carpegna (PPE-DE) komissiolle. Tonnikalan selkäfileiden tarjonta yhteisön markkinoilla.



Virallinen lehti nro 026 E , 26/01/2001 s. 0105 - 0105



KIRJALLINEN KYSYMYS E-0758/00 esittäjä(t): Daniel Varela Suanzes-Carpegna (PPE-DE) komissiolle (13. maaliskuuta 2000) Aihe: Tonnikalan selkäfileiden tarjonta yhteisön markkinoilla Kalastusneuvosto kokoontui 30. maaliskuuta 1999. Tämän kokouksen perusteella komissio sitoutui tekemään tutkimuksen, jonka tavoitteena on arvioida tonnikalan selkäfileiden tarjontaa ja kysyntää yhteisön markkinoilla lyhyellä ja keskipitkällä aikavälillä. Tutkimus esitettiin 29. marraskuuta 1999. Katsooko komissio, että tämä tutkimus vastaa komission 30. maaliskuuta 1999 tekemää sitoumusta tehdä tutkimus, jonka tavoitteena on arvioida tonnikalan selkäfileiden tarjontaa ja kysyntää yhteisön markkinoilla lyhyellä ja keskipitkällä aikavälillä? Franz Fischlerin komission puolesta antama yhteinen vastaus kirjallisiin kysymyksiin E-0756/00, E-0757/00, E-0758/00, E-0759/00, E-0760/00 ja E-0761/00 (27. huhtikuuta 2000) Komission arvion mukaan parlamentin jäsenen mainitsema tutkimus antaa erittäin tarkan kuvan tonninkalafileiden hankintataseesta yhteisön markkinoilla lyhyellä ja keskipitkällä aikavälillä. Se liittyy komission 30. maaliskuuta 1999 antamaan sitoumukseen. Tutkimuksen Management Summaryn ensimmäisen kappaleen mukaan siinä esitetään tonnikalafileiden hankintatase, jotta ymmärrettäisiin paremmin hankintaketjua ja sen tärkeimpiä toimijoita. Näin tutkimuksen tavoitteet ilmenevät selvästi jo sen alkusivuilta. Kohta, jonka parlamentin jäsen mainitsee kysymyksessään E-759/00, on Management Summaryn viimeisessä kappaleessa. Lauseessa kiteytetään nykyiset ongelmat tuotteen hankinnassa yhteisön markkinoilla. Tutkimuksessa todettu heikko kilpailukyky näyttää vaivaavan etenkin Italian säilyketeollisuutta, mikä johtuu sen kustannusrakenteesta. Muut parlamentin jäsenen kysymyksessä E-760/00 mainitut seikat (taloudelliset ja sosiaaliset kustannukset) on kuitenkin otettu huomioon tutkimuksessa, vaikka ne eivät suoranaisesti liity kaupallisiin ongelmiin. Tutkimuksen päätelmissä todetaan, että taloudelliset ja sosiaaliset kustannukset vaikuttavat tai ovat omiaan vaikuttamaan yhteisön yrityksiin, koska joillakin yrityksillä on vaikeuksia kilpailla kotimaisilla tai kansainvälisillä markkinoilla. Yhteisön markkinoiden vapauttaminen voi pitkällä aikavälillä myös aiheuttaa haittaa niille tonnikalafileen viejämaille, jotka nykyisin hyötyvät tullietuusjärjestelmästä. Parlamentin jäsen huomauttaa myös, että tutkimuksessa painotetaan Italian säilyketeollisuutta koko yhteisön säilyketeollisuuden kustannuksella. Komission mielestä tutkimus on tasapuolinen sekä analyysin että päätelmien puolesta: analyysi kattaa tärkeimmät tuotetta valmistavat tai kuluttavat jäsenvaltiot (sekä yhteisön ulkopuoliset maat) ja suositukset koskevat kaikkia markkinoiden toimijoita. Komissio katsoo, että tutkimus valottaa yhteisön tonnikalafilemarkkinoiden rakenteeseen ja toimintaan liittyviä tärkeitä näkökohtia (tärkeimmät yritykset, hankintakanavat) sekä alan kehitystä lyhyellä ja keskipitkällä aikavälillä. Tonnikalafileiden kasvavaan kysyntään on vastattu osittain jatkuvasti kasvavalla tuonnilla yhteisön ulkopuolisista maista. Komission näkemyksen mukaan yhteisön kalastustuotemarkkinoiden voimakas suuntaus yhä suurempi riippuvuus yhteisön ulkopuolisista maista raaka-aineiden hankinnassa vaikuttaa myös tonnikalan markkinoilla. Tutkimus vahvistaa myös sen, että tonnikalafileiden käyttö säilykkeiden raaka-aineena yhteisön yrityksissä parantaa niiden kilpailukykyä sekä kotimaisilla että kansainvälisillä markkinoilla. Tutkimuksessa todetaan, että kilpailukyvyn paraneminen on tarpeen, koska joidenkin yhteisön maiden tonnikalasäilyketeollisuus joutuu toteuttamaan rakenneuudistuksen varmistakseen kannattavuutensa pitkällä aikavälillä. Komissio on samaa mieltä asiasta. Komissio muistuttaa, että hankintavaje on pieni mutta todellinen, ja se voi vaikuttaa kausiluonteisesti yhteisön tonnikalafilemarkkinoihin. Edellisten vuosien tapaan komissio esitti ehdotuksia tonnikalafileiden rajatun kiintiön avaamiseksi vuodeksi 2000. Neuvosto teki päätöksen näiden kiintiöiden avaamisesta. Neuvosto ja komissio allekirjoittivat 17. joulukuuta 1999 keskipitkän aikavälin sopimuksen, jolla avataan monivuotinen 4 000 tonnin kiintiö 6 prosentin tuontitullilla kaudeksi 20012003. Kiintiö auttaa yhteisön teollisuutta selviämään edellä mainitusta vajeesta. Lisäksi se helpottaa rakennemuutosta läpikäyviä yhteisön yrityksiä kasvattamaan kilpailukykyään sekä yhteisössä että maailmanmarkkinoilla.